**Tema: 10 Gebooie ‘reboot’**

Ons is besig met ’n reeks oor die 10 Gebooie. Ons het gesien dat die konteks van die 10 gebooie dalk bietjie anders is as wat ons dit aanvaar het. In die eerste plek het ons gesien dat doel van God met sy volk is dat hulle ’n **koninkryk van priesters** moet wees. Ons moet priesters wees wat God en mense bymekaar bring – God na die mense toe en die mense na God toe.

Die tweede wat ons gesien het is dat ons dalk bietjie anders na God moet kyk as die gewer van die 10 gebooie. In plaas van ’n kwaai regter wat wette gee, is dit ’n liefdevolle Pa wat reëls vir sy gesin neerlê sodat die gesin veilig, eensgesind en vervuld kan leef. Hierdie reëls gaan oor 4 verhoudings, 4 verhoudings waardeur onsself by God uitkom en ons God by ander bring en ander by God bring.

Ons het al oor die eerste 3 verhoudings gepraat –

1. ons verhouding met God
2. ons verhouding met ons gesinne, ons fisiese, aardse gesin en ons geestelike gesin, ons gemeente
3. Ons verhouding met ander mense.

Ons het geluister na gebooie 1-3 (verhouding met God), gebooie 5 en 7 (verhouding met ons gesin) en gebooie 6, 8 en 9 (verhouding met ander mense):

*Ek is jou Pa wat jou gemaak het en gered het en beskerm. Ek stuur jou in die wêreld in om my priester te wees, om My na mense te bring en mense na My toe te bring. Daarom:*

**1. EK is jou Pa – moenie ’n ander Pa soek nie.**

**2. Ek is JOU Pa – Luister net vir My.**

**3. Ek is DIE Pa – moenie sê "Pa sê so" as Ek dit nie gesê het nie**

**4.**

**5. Wys vir ander hoe jy My liefhet deur hoe jy jou ouers liefhet.**

**6. Moenie doodmaak met jou dade en woorde en gedagtes nie, maar BRING LEWE met wat jy doen en sê en dink**

**7. Wys vir ander dat ons in ons gesin anders met mekaar werk deur hoe jy jou huwelik leef.**

**8. Moenie iemand wees wat vat nie; wees iemand wat gee. WEES ’N SEËN en nie ’n las nie.**

**9. Moenie ander afbreek met leuens nie, BOU OP met die waarheid.**

**10.**

Wat bly oor? Die verhouding waarmee ek die meeste sukkel – verhouding met myself. Dalk is hier van julle wat ook daarmee sukkel......

Ek sukkel om balans te hê in my verhouding met myself. Ek is geneig om na een van twee kante skeef te trek:

1. **Dink te veel van myself:**
2. **Dink te min van myself**
3. Soms dink ons te veel van onsself, ons dink ons kan alles, ons dink mense en besighede en organisasies kan nie sonder ons nie – ons is die sentrum waarop alles gebou is. Ons moet altyd beskikbaar wees en altyd oral wees, want sê nou net hulle kry my nie in die hande nie, sê nou net hulle gaan aan sonder my. Dan gaan dit ’n gemors en ’n mislukking wees want ek was nie daar nie. Ons ken almal sulke mense. Hulle skakel nooit af nie, hulle los nooit nie, hulle lei so bietjie aan ’n ‘Jesus-kompleks’. Wat is die gevolg van so ’n lewe? Uitbranding, stres, ongesondheid, stukkende huwelike, stukkende gesinne, stukkende verhoudings.
4. Aan die ander kant dink ons soms te min van onsself. Ek kan nie, ek het nie, ek is nie die regte persoon nie, ek weet nie genoeg nie, ek besit nie genoeg nie, ek het te veel foute. So ’n lewe lei tot ’n lewe van vergelyking: as ek maar net so goed kon praat soos...; as ek maar net soveel geld gehad het soos...; as ek maar net kon werk of bly waar so en so is... Ons kyk om ons rond en sien ander mense raak en dan sê ons vir onsself: as ek maar net soos hy of sy, dan, dan sal ek.

*[Maak hierdie vir iemand sin?]*

Wat sê die Here vir sulke mense? Wat sê die Here vir ons?

1. Daar is ’n wonderlike Engelse gesegde wat sê: ***‘God is God and you are not’***. Jy is nie God nie. Jy is nie die hele tyd aan diens nie. Alles is nie van jou afhanklik nie. *Let go!*

Of in ons 10 gebooie taal:

***‘Ek is jou Pa wat vir jou lief is. Jy kan nie so aangaan nie. Jy moet ’n breek vat, anders gaan daar niks van jou oorbly nie. Vat 1 dag elke week af, sodat jy kan rus en sodat jy kan besef dat die wêreld sonder jou kan bestaan.***

***EN sorg dat ander dit ook doen!’***

1. Daar is ’n ander wonderlike Engelse gesegde wat sê: ***‘You were made an original. Why are you trying so hard to be a copy of someone else?’*** Jy is nie gemaak om iemand ander te wees nie. Jy is gemaak om die beste jy te wees wat jy kan wees. Jy is perfek gemaak soos die Here jou wil hê. Moenie iemand anders probeer wees nie. Jy is wie jy moet wees. Jy het wat jy moet hê. Hou op om jouself heeltyd met ander te vergelyk. Gaan wees jouself.

Of in ons 10 gebooie taal:

***‘Ek is jou Pa wat vir jou lief is. Jy is ’n spesiale, unieke kind. Moenie soos die ander kinders wil wees nie. Moenie jouself met hulle vergelyk nie. Ek gee vir JOU wat JY nodig het en Ek gee vir HULLE wat HULLE nodig het. Vertrou My!’***

Hoor dit nou in Eksodus 20:

**4. 8“Onthou om die Sabbatdag vir God te vier. 9Ses dae lank kan jy met jou daaglikse werk aangaan. 10Die sewende dag is die Here jou God se rusdag. Niemand in jou huis mag op daardie dag aangaan met gewone werk nie. Dit sluit in: jy, jou seuns en dogters, jou manlike en vroulike slawe, die vee wat aan jou behoort en alle buitelanders wat by jou oorbly. 11Die Here het in ses dae die hemel, die aarde, die see en alles wat daarin is, gemaak. Op die sewende dag het Hy tot rus gekom. Om daardie rede het die Here die sewende dag geseën en vir Homself eenkant gesit as sy heilige dag.**

**10. 17“Jy moenie afgunstig raak op ’n ander se eiendom nie. Jy moenie sy vrou, sy manlike of vroulike werkers, sy beeste of sy donkies of enigiets wat hy besit vir jouself begeer nie.”**

In Nuwe Testamentiese taal:

1. ***“Die sabbatdag is vir die mens gemaak en nie die mens vir die sabbatdag nie.”*** (Markus 2:27) Die Here het nie die sabbatdag gemaak en toe gesê: *‘Kom Ek maak die mens sodat hy die sabbatdag reg kan leef nie.’* Die Here het die mens gemaak en toe gesê: *‘Kom Ek gee hom een dag sodat hy kan rus en besef: Ek is God en nie hy nie.’*
2. As jy 5 talente gekry het, gee 5 talente; as jy 2 gekry het, gee 2; as jy 1 gekry het, gee 1. Moenie kyk hoeveel die ander het nie. Moenie wens jy het meer of minder gehad nie. Wees getrou met wat jy het. (Matteus 25:24-30) ***“Elkeen van ons sal dus oor homself aan God rekenskap moet gee.”*** (Romeine 14:12)

Kom ons luister weer na die 10 gebooie:

*Ek is jou Pa wat jou gemaak het en gered het en beskerm. Ek het jou oneindig lief en sal altyd by jou wees. Ek het jou klaar vergewe. Ek stuur jou nou in die wêreld in om my priester te wees, om My na mense te bring en mense na My toe te bring. Daarom:*

**1. EK is jou Pa – moenie ’n ander Pa soek nie.**

**2. Ek is JOU Pa – Luister net vir My.**

**3. Ek is DIE Pa – moenie sê "Pa sê so" as Ek dit nie gesê het nie**

**4. Vat een dag af sodat jy kan rus en besef jy is nie God nie.**

**5. Wys vir ander hoe jy My liefhet deur hoe jy jou ouers liefhet.**

**6. Moenie doodmaak met jou dade en woorde en gedagtes nie, maar BRING LEWE met wat jy doen en sê en dink**

**7. Wys vir ander dat ons in ons gesin anders met mekaar werk deur hoe jy jou huwelik leef.**

**8. Moenie iemand wees wat vat nie; wees iemand wat gee. WEES ’N SEËN en nie ’n las nie.**

**9. Moenie ander afbreek met leuens nie, BOU OP met die waarheid.**

**10. Moenie jouself aan ander meet nie. Jy is presies wie Ek wil hê jy moet wees.**

Is dit nie wonderlik om so ’n Pa te hê nie?

Amen

**Eksodus 20:1-17**

Die Here het al die volgende voorskrifte gegee:

2“Ek is die Here jou God. Dit is Ek wat jou bevry het uit Egipte waar jy ’n slaaf was.

1. 3“Jy mag nie nog ander gode buiten My aanbid nie.
2. 4“Jy mag nie vir jouself afgode maak wat soos voëls of diere of visse lyk nie. 5Jy mag nie voor hulle kniel om hulle te aanbid nie. Ek, die Here jou God, is jou enigste God. Ek laat die oortredings van dié wat My haat nie ongestraf verbygaan nie. Ek straf die derde en die vierde geslag daarna vir die sondes wat hulle ouers gedoen het. 6My liefde bly egter duisend geslagte lank staan vir almal wat My liefhet en aan My gehoorsaam is.
3. 7“Moenie die Naam van die Here jou God sonder rede gebruik nie. Die Here sal die een wat sy Naam sonder die nodige respek gebruik, nie net so sonder straf laat wegkom nie.
4. **8“Onthou om die Sabbatdag vir God te vier. 9Ses dae lank kan jy met jou daaglikse werk aangaan. 10Die sewende dag is die Here jou God se rusdag. Niemand in jou huis mag op daardie dag aangaan met gewone werk nie. Dit sluit in: jy, jou seuns en dogters, jou manlike en vroulike slawe, die vee wat aan jou behoort en alle buitelanders wat by jou oorbly. 11Die Here het in ses dae die hemel, die aarde, die see en alles wat daarin is, gemaak. Op die sewende dag het Hy tot rus gekom. Om daardie rede het die Here die sewende dag geseën en vir Homself eenkant gesit as sy heilige dag.**
5. 12“Behandel jou ouers met respek. Jy sal dan lank en gelukkig lewe in die land wat die Here vir jou gee om in te bly.
6. 13“Moenie mense doodmaak nie.
7. 14“Moenie egbreuk pleeg nie.
8. 15“Moenie iets steel nie.
9. 16“Moenie valse verklarings oor ander aflê nie.
10. **17“Jy moenie afgunstig raak op ’n ander se eiendom nie. Jy moenie sy vrou, sy manlike of vroulike werkers, sy beeste of sy donkies of enigiets wat hy besit vir jouself begeer nie.”**